b'\n_START_ARTICLE_\nErmita de Sant Francesc (Sant Climent de Llobregat)\n_START_SECTION_\nDescripci\xc3\xb3\n_START_PARAGRAPH_\nEs tracta d\'una construcci\xc3\xb3 de planta rectangular, que est\xc3\xa0 edificada en un pendent, motiu pel qual s\'ha fet un petit un muret de contenci\xc3\xb3 davant l\'entrada. La porta, actualment no conservada, devia ser rectangular i es pot dir que la fa\xc3\xa7ana \xc3\xa9s id\xc3\xa8ntica pel que fa a la forma a la capella de Sant Miquel a la Masia de Can Molins. El sostre, de teules, no es conserva. L\'interior conserva a les parets restes de pintura vermella, marr\xc3\xb3 i blava. A cada paret lateral i tocant amb el sostre s\'obre una petita finestra rectangular. La fa\xc3\xa7ana i part de les parets estan esgrafiades. La fa\xc3\xa7ana disposa d\'un remat curvilini i l\'arc de la porta \xc3\xa9s de ma\xc3\xb3._NEWLINE_En lletres neocl\xc3\xa0ssiques i escrit en dues l\xc3\xadnies es pot veure: "1798. Ave Maria Purisima sin pecado con...". Falta part de la inscripci\xc3\xb3 perqu\xc3\xa8 ha caigut part de la paret. La fa\xc3\xa7ana imita grossos maons i tra\xc3\xa7os curvilinis.\n_START_SECTION_\nHist\xc3\xb2ria\n_START_PARAGRAPH_\nL\'Ermita de Sant Francesc fou edificada l\'any 1798, tal com es pot veure a la inscripci\xc3\xb3 que encara es conserva a la seva fa\xc3\xa7ana principal a sobre de la porta d\'entrada, i est\xc3\xa0 dedicada a Sant Francesc d\'Ass\xc3\xads. Era l\'ermita o capella de la Masia de Can Colomer. A l\'Arxiu parroquial de Sant Climent es conserva documentaci\xc3\xb3 referida al perm\xc3\xads per celebrar missa a la Capella signada el 2 d\'agost de 1998. A banda de la imatge de Sant Francesc, posteriorment, en restaurar-lo i fer un nou altar, s\'hi afegiren les imatges de Sant Joan i de la Mare de D\xc3\xa9u del Roser. Es creu que a mitjans del segle XIX se li constru\xc3\xad un nou altar._NEWLINE_Actualment, la capella resta sola, mig en runes i abandonada.'